CELEX: 32014D0825
Language: da
Date: 2014-11-20 00:00:00
Title: 2014/825/EU: Kommissionens gennemførelsesafgørelse af 20. november 2014 om fastsættelse af den organisatoriske struktur og drift af det europæiske netværk for udvikling af landdistrikterne og netværket for det europæiske innovationspartnerskab og om ophævelse af beslutning 2008/168/EF

21.11.2014   
            
            
               DA
            
            
               Den Europæiske Unions Tidende
            
            
               L 334/98
            
         KOMMISSIONENS GENNEMFØRELSESAFGØRELSE
   af 20. november 2014
   om fastsættelse af den organisatoriske struktur og drift af det europæiske netværk for udvikling af landdistrikterne og netværket for det europæiske innovationspartnerskab og om ophævelse af beslutning 2008/168/EF
   
      (2014/825/EU)
   
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1305/2013 af 17. december 2013 om støtte til udvikling af landdistrikterne fra Den Europæiske Landbrugsfond for Udvikling af Landdistrikterne (ELFUL) og om ophævelse af Rådets forordning (EF) nr. 1698/2005 (1), særlig artikel 52, stk. 4, og artikel 53, stk. 4, og
   ud fra følgende betragtninger:
   
               (1)
            
            
               I overensstemmelse med artikel 52, stk. 1, i forordning (EU) nr. 1305/2013 blev der oprettet et europæiske netværk for udvikling af landdistrikterne med henblik på netværkssamarbejde mellem nationale netværk, organisationer og administrationer, der er involveret i udviklingen af landdistrikterne på EU-plan.
            
         
               (2)
            
            
               I overensstemmelse med artikel 53, stk. 1, i forordning (EU) nr. 1305/2013 blev der oprettet et netværk for det europæiske innovationspartnerskab (»EIP«) for at støtte EIP vedrørende landbrugets produktivitet og bæredygtighed som omhandlet i artikel 55 i nævnte forordning og for at muliggøre netværkssamarbejdet mellem operationelle grupper, rådgivningstjenester og forskere.
            
         
               (3)
            
            
               Det er derfor nødvendigt at vedtage bestemmelser, der fastsætter den organisatoriske struktur i og drift af både det europæiske netværk for udvikling af landdistrikterne (»ENRD«) og EIP-netværket.
            
         
               (4)
            
            
               Med henblik på at nå de mål om landdistriktsnetværk på EU-plan, der er fastsat i artikel 52, stk. 2, og artikel 53, stk. 2, i forordning (EU) nr. 1305/2013, og udføre de opgaver, der er fastsat i artikel 52, stk. 3, og artikel 53, stk. 3, i samme forordning for henholdsvis ENRD og EIP-netværket, er det nødvendigt at oprette en forsamling for landdistriktsnetværk og definere dens opgaver og struktur i overensstemmelse med Kommissionens hvidbog »Nye styreformer i EU« (2) og meddelelsen fra formanden til Kommissionen »Framework for Commission expert groups: horizontal rules and public register« (3) (»Ramme for Kommissionens ekspertgrupper«).
            
         
               (5)
            
            
               Forsamlingen bør navnlig fremme udveksling og netværkssamarbejde mellem offentlige og private enheder, der er involveret i udvikling af landdistrikterne og innovation for landbrugets produktivitet og bæredygtighed. Den bør sikre samordning mellem ENRD og EIP-netværket, fastlægge den strategiske ramme for deres aktivitet, herunder det tematiske arbejde, og sikre en passende overvågning og vurdering af samme aktivitet. Den bør indstille medlemmer med henblik på udpegelse til styringsgruppen.
            
         
               (6)
            
            
               Forsamlingen bør bestå af nationale landdistriktsnetværk, forvaltningsmyndigheder, udbetalende organer, organisationer, der er involveret i udviklingen af landdistrikterne på EU-plan, lokale aktionsgrupper under LEADER, landbrugskonsulenter, der er aktive inden for innovationsstøttetjenester i forbindelse med operationelle grupper og forskningsinstitutter, der er aktive inden for innovationsaktiviteter i forbindelse med operationelle grupper.
            
         
               (7)
            
            
               For at sikre, at repræsentationen er åben, gennemsigtig og afbalanceret, bør de af forsamlingens medlemmer, der er organisationer, der er aktive inden for udvikling af landdistrikterne på EU-plan, være dem, der er udpeget i gruppen for civil dialog om udvikling af landdistrikterne i overensstemmelse med Kommissionens afgørelse 2013/767/EU (4) (i det følgende benævnt »gruppen for civil dialog om udvikling af landdistrikterne«).
            
         
               (8)
            
            
               Med henblik på at sikre en effektiv organisation af ENRD's og EIP-netværkets aktivitet er det i overensstemmelse med udtalelser fra forsamlingen nødvendigt at oprette en styringsgruppe for landdistriktsnetværk og definere dens opgaver og struktur.
            
         
               (9)
            
            
               Styringsgruppen bør navnlig forberede, gennemføre og følge op på aktiviteterne i ENRD og EIP-netværket. Den bør koordinere netværkenes tematiske arbejde og sikre, at forsamlingens arbejde koordineres med arbejdet i andre ekspertgrupper og udvalg, der er nedsat i forbindelse med udvikling af landdistrikterne og de europæiske struktur- og investeringsfonde.
            
         
               (10)
            
            
               Styringsgruppen bør bestå af forvaltningsmyndigheder og/eller nationale landdistriktsnetværk, organisationer, der er aktive inden for udviklingen af landdistrikterne i hele EU, nationale myndigheder med ansvar for evalueringen af programmer for udvikling af landdistrikterne, landbrugskonsulenter og/eller institutter for landbrugsforskning.
            
         
               (11)
            
            
               Med henblik på at bevare en åben og regelmæssig udveksling mellem ENRD, EIP-netværket og gruppen for civil dialog om udvikling af landdistrikter bør formanden og næstformændene for gruppen for civil dialog have mulighed for at deltage som observatører i styringsgruppens møder.
            
         
               (12)
            
            
               Der bør fastsættes regler for medlemmerne af forsamlingen og styringsgruppens offentliggørelse af oplysninger.
            
         
               (13)
            
            
               Personoplysninger bør behandles i overensstemmelse med Europa-Parlamentets og Rådets forordning (EF) nr. 45/2001 (5).
            
         
               (14)
            
            
               Kommissionens afgørelse 2008/168/EF (6) indeholder bestemmelser om organisationsstrukturen for det europæiske netværk for landdistriktsudvikling for perioden 2007-2013. Nævnte afgørelse bør derfor ophæves.
            
         
               (15)
            
            
               Foranstaltningerne i denne forordning er i overensstemmelse med udtalelse fra Udvalget for Udvikling af Landdistrikterne —
            
         VEDTAGET DENNE AFGØRELSE:
   KAPITEL I
   
      GENSTAND
   
   Artikel 1
   Genstand
   Ved denne afgørelse fastsættes den organisatoriske struktur i og drift af det europæiske netværk vedrørende udvikling af landdistrikterne (»ENRD«) og netværket for det europæiske innovationspartnerskab vedrørende landbrugets produktivitet og bæredygtighed (»EIP-netværket«), idet der oprettes en forsamling og en styringsgruppe og fastsættes bestemmelser for disses sammensætning, opgaver og drift.
   KAPITEL II
   
      LANDDISTRIKTSNETVÆRKETS FORSAMLING
   
   Artikel 2
   Landdistriktsnetværkets forsamling
   Herved oprettes ENRD's og EIP-netværkets forsamling, i det følgende benævnt »forsamlingen«.
   Artikel 3
   Forsamlingens opgaver
   Forsamlingens opgaver er navnlig at:
   
               a)
            
            
               fremme udveksling og netværkssamarbejde mellem offentlige og private enheder, der er involveret i udvikling af landdistrikterne og innovation vedrørende landbrugets produktivitet og bæredygtighed
            
         
               b)
            
            
               sikre koordinering mellem ENRD og EIP-netværket
            
         
               c)
            
            
               fastlægge den strategiske ramme for ENRD's og EIP-netværkets aktiviteter, herunder det tematiske arbejde
            
         
               d)
            
            
               sikre en passende overvågning og evaluering af ENRD's og EIP-netværkets aktiviteter med hensyn til de mål, der er fastsat i artikel 52, stk. 2, og artikel 53, stk. 2, i forordning (EU) nr. 1305/2013, og de opgaver, der er nævnt i artikel 52, stk. 3, og artikel 53, stk. 3, i samme forordning
            
         
               e)
            
            
               indstille medlemmer over for generaldirektøren for landbrug og udvikling af landdistrikter (»generaldirektøren«) med henblik på udpegelse til styringsgruppen.
            
         Artikel 4
   Medlemskab af forsamlingen
   1.   Forsamlingen består af følgende medlemmer:
   
               a)
            
            
               nationale landdistriktsnetværk, jf. artikel 54 i forordning (EU) nr. 1305/2013 (et medlem fra hver medlemsstat)
            
         
               b)
            
            
               forvaltningsmyndigheder, jf. artikel 66 i forordning (EU) nr. 1305/2013 (et medlem fra hver medlemsstat)
            
         
               c)
            
            
               udbetalende organer, jf. artikel 7 i Europa-Parlamentets og Rådets forordning (EU) nr. 1306/2013 (7) (et medlem fra hver medlemsstat)
            
         
               d)
            
            
               ikke-statslige organisationer på EU-plan, der er registreret i det fælles europæiske åbenhedsregister, og som er udpeget som medlemmer af gruppen for civil dialog om udvikling af landdistrikterne i henhold til afgørelse 2013/767/EU (i det følgende benævnt »gruppen for civil dialog om udvikling af landdistrikterne«), og som har udtrykt interesse for at deltage i forsamlingen (højst 29 medlemmer)
            
         
               e)
            
            
               organisationer på EU-plan, der repræsenterer regionale og/eller lokale myndigheder, der er aktive inden for udvikling af landdistrikterne, herunder forbindelserne mellem landdistrikter og byområder (højst 3 medlemmer)
            
         
               f)
            
            
               lokale aktionsgrupper under LEADER, jf. artikel 42 i forordning (EU) nr. 1305/2013 (et medlem fra hver medlemsstat)
            
         
               g)
            
            
               landbrugskonsulenter, som er aktive inden for innovationsstøttetjenester i forbindelse med operationelle grupper (et medlem fra hver medlemsstat)
            
         
               h)
            
            
               institutter for landbrugsforskning, som er aktive inden for innovationsaktiviteter i forbindelse med operationelle grupper (et medlem fra hver medlemsstat).
            
         2.   Medlemmer, der er omhandlet i stk. 1, litra a), b), c), f), g) og h), udpeges af den pågældende medlemsstat.
   Medlemmer, der er omhandlet i stk. 1, litra e), udpeges af generaldirektøren på grundlag af en indkaldelse af ansøgninger.
   3.   Medlemsstaternes myndigheder udpeger de faste repræsentanter for hver af de kategorier, der er omhandlet i stk. 1, litra a), b), c), f), g) og h).
   De organisationer, der er omhandlet i stk. 1, litra d) og e), udpeger deres egne faste repræsentanter.
   4.   Forsamlingens medlemmer offentliggøres i Kommissionens register over ekspertgrupper og lignende enheder (i det følgende benævnt »registret«) og på ENRD's og EIP-netværkets websteder.
   5.   Indsamling, behandling og offentliggørelse af personoplysninger finder sted i overensstemmelse med forordning (EF) nr. 45/2001.
   Artikel 5
   Forsamlingens drift
   1.   En repræsentant for Kommissionen varetager forsamlingens formandskab. Formanden indkalder til møde mindst én gang om året.
   2.   Efter aftale med Kommissionen kan forsamlingen oprette undergrupper for specifikke emner vedrørende ENRD's og EIP-netværkets mål og opgaver, herunder permanente undergrupper for:
   
               a)
            
            
               innovation vedrørende landbrugets produktivitet og bæredygtighed
            
         
               b)
            
            
               LEADER og lokaludvikling styret af lokalsamfundet og
            
         
               c)
            
            
               evalueringen af programmerne for udvikling af landdistrikterne.
            
         Undergrupperne udfører tematisk arbejde på grundlag af et mandat fastlagt af forsamlingen.
   Ikke-permanente undergrupper opløses, når deres mandat er opfyldt.
   3.   Kommissionens repræsentant kan invitere eksterne eksperter og observatører med specifik viden om et emne på dagsordenen til at deltage i forsamlingens eller undergruppernes arbejde efter behov.
   4.   Medlemmerne af forsamlingen samt de indbudte eksperter og observatører skal overholde reglerne om behandling af fortrolige oplysninger, som fastsat i traktaterne og gennemførelsesbestemmelserne hertil, samt Kommissionens sikkerhedsforskrifter vedrørende beskyttelse af EU's klassificerede oplysninger, som fastsat i bilaget til Kommissionens afgørelse 2001/844/EF, EKSF, Euratom (8). Hvis de tilsidesætter disse forpligtelser, skal Kommissionen træffe alle relevante foranstaltninger.
   5.   Forsamlingens og dens undergruppers møder afholdes i Kommissionens lokaler, medmindre formanden bestemmer andet. Sekretariatsopgaverne varetages af Kommissionen. Tjenestemænd i Kommissionen med interesse i forsamlingens og undergruppernes møder kan deltage i disse.
   6.   Forsamlingen fastsætter sin forretningsorden på grundlag af Kommissionens standardforretningsorden for ekspertgrupper.
   7.   Kommissionen offentliggør alle relevante dokumenter om forsamlingens aktiviteter (såsom dagsordener, referater og deltagernes bidrag) enten i registret eller via et link fra registret til et særligt websted.
   8.   Forsamlingens arbejde koordineres med arbejdet i andre ekspertgrupper og udvalg, der er nedsat inden for rammerne af den civile dialog om udvikling af landdistrikterne samt inden for rammerne af Europa-Parlamentets og Rådets forordning (EU) nr. 1303/2013 (9) og de fondsspecifikke forordninger som omhandlet i nævnte forordning.
   Artikel 6
   Godtgørelse af udgifter
   1.   Forsamlingens medlemmer modtager ikke vederlag for det arbejde, de udfører.
   2.   Kommissionen refunderer rejse- og opholdsudgifter for medlemmerne af forsamlingen i forbindelse med deltagelse i forsamlingens møder, herunder undergruppernes møder, i overensstemmelse med de i Kommissionen gældende bestemmelser.
   3.   De i stk. 2 nævnte udgifter godtgøres inden for rammerne af de disponible midler, der afsættes som led i den årlige procedure for tildeling af ressourcer.
   KAPITEL III
   
      LANDDISTRIKTSNETVÆRKETS STYRINGSGRUPPE
   
   Artikel 7
   Landdistriktsnetværkets styringsgruppe
   Herved oprettes ENRD's og EIP-netværkets styringsgruppe, i det følgende benævnt »styringsgruppen«.
   Artikel 8
   Styringsgruppens opgaver
   Styringsgruppens opgaver er navnlig at:
   
               a)
            
            
               forberede, gennemføre og følge op på aktiviteterne i ENRD og i EIP-netværket i overensstemmelse med den strategiske ramme, som fastlægges af forsamlingen
            
         
               b)
            
            
               koordinere det tematiske arbejde i overensstemmelse med den ramme, der fastlægges af forsamlingen, og følge op på dets gennemførelse
            
         
               c)
            
            
               vurdere effektiviteten af ENRD's og EIP-netværkets aktiviteter løbende
            
         
               d)
            
            
               sikre, at forsamlingens arbejde koordineres med arbejdet i andre ekspertgrupper og udvalg, der er nedsat inden for rammerne af den civile dialog om udvikling af landdistrikterne samt inden for rammerne af forordning (EU) nr. 1303/2013 og de fondsspecifikke forordninger som omhandlet i nævnte forordning
            
         
               e)
            
            
               rapportere til forsamlingen angående sine aktiviteter.
            
         Artikel 9
   Medlemskab af styringsgruppen
   1.   Styringsgruppen består af følgende medlemmer af forsamlingen:
   
               a)
            
            
               forvaltningsmyndigheder og/eller de nationale landdistriktsnetværk (et medlem fra hver medlemsstat)
            
         
               b)
            
            
               organisationer på EU-plan, jf. artikel 4, stk. 1, litra d) og e) (højst 12 medlemmer)
            
         
               c)
            
            
               nationale myndigheder med ansvar for evalueringen af programmer for udvikling af landdistrikterne (højst 4 medlemmer)
            
         
               d)
            
            
               landbrugskonsulenter og/eller institutter for landbrugsforskning, jf. artikel 4, stk. 1, litra g) og h) (højst 4 medlemmer).
            
         2.   Medlemmerne af styringsgruppen udpeges af generaldirektøren efter et forslag fra forsamlingen, der afspejler den geografiske og tematiske mangfoldighed, der er blandt medlemmerne af ENRD og EIP-netværket, og er baseret på de foreslåede kandidaters frivillige tilsagn.
   For hver af de kategorier, der er omhandlet i stk. 1, kan forsamlingen foreslå en rotation af styringsgruppens medlemmer.
   3.   Generaldirektøren kan udskifte et medlem af styringsgruppen efter forslag fra forsamlingen, hvis medlemmet:
   
               a)
            
            
               trækker sig fra styringsgruppen
            
         
               b)
            
            
               ikke regelmæssigt udpeger repræsentanter til møderne i styringsgruppen
            
         
               c)
            
            
               ikke længere bidrager effektivt til styregruppens opgaver
            
         
               d)
            
            
               ikke opfylder kravet om beskyttelse af oplysninger, der er omfattet af tavshedspligt, jf. artikel 339 i traktaten om Den Europæiske Unions funktionsmåde.
            
         4.   Formanden og næstformændene for gruppen for civil dialog om udvikling af landdistrikterne kan deltage i styringsgruppens møder som observatører.
   Artikel 10
   Styringsgruppens drift og mødeudgifter
   Artikel 5 og 6 finder tilsvarende anvendelse på styringsgruppens drift og udgifter til møder.
   KAPITEL IV
   
      AFSLUTTENDE BESTEMMELSER
   
   Artikel 11
   Ophævelse
   Afgørelse 2008/168/EF ophæves.
   Artikel 12
   Ikrafttræden
   Denne afgørelse træder i kraft på tredjedagen efter offentliggørelsen i Den Europæiske Unions Tidende.
   
      Udfærdiget i Bruxelles, den 20. november 2014.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 347 af 20.12.2013, s. 487.
   
      (2)  Hvidbog fra Kommissionen — Nye styreformer i EU af 25.7.2001, KOM(2001) 428 endelig.
   
      (3)  Meddelelse fra formanden til Kommissionen — »Framework for Commission expert groups: horizontal rules and public register« af 10.11.2012, K(2010) 7649 endelig.
   
      (4)  Kommissionens afgørelse 2013/767/EU af 16. december 2013 om fastlæggelse af rammerne for civil dialog inden for områder omfattet af den fælles landbrugspolitik og om ophævelse af afgørelse 2004/391/EF (EUT L 338 af 17.12.2013, s. 115).
   
      (5)  Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (EFT L 8 af 12.1.2001, s. 1).
   
      (6)  Kommissionens afgørelse 2008/168/EF af 20. februar 2008 om organisationsstrukturen for det europæiske netværk for landdistriktsudvikling (EUT L 56 af 29.2.2008, s. 31).
   
      (7)  Europa-Parlamentets og Rådets forordning (EU) nr. 1306/2013 af 17. december 2013 om finansiering, forvaltning og overvågning af den fælles landbrugspolitik og om ophævelse af Rådets forordning (EØF) nr. 352/78, (EF) nr. 165/94, (EF) nr. 2799/98, (EF) nr. 814/2000, (EF) nr. 1290/2005 og (EF) nr. 485/2008 (EUT L 347 af 20.12.2013, s. 549).
   
      (8)  Kommissionens afgørelse 2001/844/EF, EKSF, Euratom af 29. november 2001 om ændring af dens forretningsorden (EFT L 317 af 3.12.2001, s. 1).
   
      (9)  Europa-Parlamentets og Rådets forordning (EU) nr. 1303/2013 af 17. december 2013 om fælles bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond og om generelle bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden og Den Europæiske Hav- og Fiskerifond og om ophævelse af Rådets forordning (EF) nr. 1083/2006 (EUT L 347 af 20.12.2013, s. 320).